ჯანგო რეინჰარდტი
ჯანგო რეინჰარდტი (ფრანგ. Django Reinhardt, დ. 23 იანვარი, 1910 — გ. 16 მაისი, 1953) — ფრანგული წარმოშობის ბელგიელი ჯაზ-გიტარისტი და ბოშური წარმოშობის კომპოზიტორი, რომელიც XX საუკუნის ერთ-ერთ უდიდეს მუსიკოსად ითვლება. ჯაზ-გიტარისტ ფრენკ ვინიოლას თანახმად, იგი 100-მდე სიმღერის ავტორია. ევროპიდან ჯანგო იყო პირველი და ერთ-ერთი ყველაზე მნიშვნელოვანი ნიჭიერი ჯაზ-მუსიკოსი. მიუხედავად იმისა, რომ ხანძრის შედეგად მიღებული ტრავმის გამო ორ თითს ვერ იყენებდა, შექმნა ჯაზური გიტარის ტექნიკის საკუთარი სტილი (რომელსაც ხოლმე „მხურვალეს“ უწოდებენ), რაც შემდგომში ბოშური ჯაზის ტრადიციად ჩამოყალიბდა, ფრანგული წარმოშობის ბოშებს შორის. მიუხედავად იმისა, რომ ბენი გუდმენის ბენდს, უკანასკნელის თხოვნით, არ შეუერთდა, დიუკ ელინგტონის ბენდში 1946 წელს უკრავდა. 43 წლის ასაკში მოულოდნელად, გულის შეტევით გარდაიცვალა. მევიოლინე სტეფანე გრაპელისთან ერთად რეინჰარდტმა პარიზში 1934 წელს ჩამოაყალიბა Quintette du Hot Club de France – ერთ-ერთი ორიგინალური ბენდი ჯაზური ჩანაწერების ისტორიაში. რეინჰარდტის ყველაზე პოპულარული კომპოზიციები ჯაზურ სტანდარტებად იქცა. მათ შორის არის „Minor Swing“, „Daphne“, „Belleville“, „Djangology“, „Swing '42“ და „Nuages“. ვინიოლას თანახმად, თითქმის ყველა პოპულარული გიტარისტი შთაგონებული იყო ჯანგოთი, მათ შორის – პოლ მაკ-კარტნი, კით რიჩარდსი, უილი ნელსონი და ლეს პოლი უკანასკნელი რამდენიმე ათწლეულის განმავლობაში ევროპაში და აშშ-ში გაიმართა ჯანგოს სახელობის ყოველწლიური ფესტივალები, ხოლო მისი ცხოვრების შესახებ ბიოგრაფიული წიგნი გამოიცა. 2017 წლის თებერვალში ბერლინის საერთაშორისო კინოფესტივალზე გაიმართა ფრანგული მხატვრული ბიოგრაფიული ფილმის „ჯანგო“ პრემიერა.